2022. gada 16. janvārī

Latvijas Junioru un jauniešu izlasei divas medaļas 43. Eiropas čempionātā

Svētdien, 16. janvārī Junioru un jauniešu sestais Pasaules kauss un 43. Junioru Eiropas čempionāts Bludenzā, Austrijā noslēdzās ar “Junioru” sieviešu un vīriešu sacensībām, kā arī tika aizvadīta komandu stafete.

 Bludenzas ledus trase ir aptuveni 750 metrus gara un tā, galvenokārt, ir paredzēta treniņiem, kā arī sacensībām jaunajiem kamaniņu, skeletona un bobsleja sportistiem.

“Junioru” sieviešu konkurencē Junioru sestajā pasaules kausā, kā arī 43. Eiropas čempionātā **bronzas** godalgu izcīnīja Zane Kaluma. Viktorijai Ziediņai 11. vieta, bet Frančeska Bona 17. pozīcijā.

“Junioru” vīriešu konkurencē Kaspars Rinks pirmajā braucienā uzrādīja labāko finiša laiku, bet otrajā barucienā, trasē pieļaujot kļūdu, divu braucienu summā izcīnīja septīto vietu. Savukārt Robertam Dreimanim divu braucienu summā 21. vieta, bet Valtam Pavlovam izcīnīta 22. pozīcija.

Komandu stafetē Latvijas komanda Zanes Kalumas, Roberta Dreimaņa un Kaspara Rinka/Vitālija Jegorova sastāvā izcīnīja **sudraba** godalgu, pirmās vietas ieguvējiem vāciešiem piekāpjoties par 0.694 sekundēm.

 Pasaules kausu kopvērējumā “Junioru” vīriešu konkurencē Kaspars Rinks ar izcīnītiem 236 punktiem tūlīt aiz goda pjedestāla, ceturtajā vietā.

"Junioru" sieviešu konkurencē Zanei Kalumai ar izcīnītiem 310 punktiem sešos pasaules kausos - sestā vieta. Savukārt Frančeskai Bonai 184 punkti un 12. vieta.

Sieviešu divvietīgo ekipāžu pasaules kausu kopvērtējumā Viktorija Ziediņa/Selīna Elizabete Zvilna ar 376 punktiem izcīnīja **trešo** vietu. Savukārt otram sieviešu duetam Andai Upītei/Sanijai Ozoliņai 344 punkti un sestā vieta.

Savukārt komandu stafetes kopvērtējumā Latvijas komandai ar izcīnītiem 210 punktiem izcīnīta **trešā** vieta.

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456